Senere i dag, onsdag, skal en 25-årig mand fremstilles i grundlovsforhør ved Retten i Aalborg. Manden blev i går efterlyst af Nordjyllands Politi via et overvågningsbillede fra en bus. Politiet ville gerne afhøre ham i sagen om en 10-årig pige, der blev overfaldet i Aalborg SØ i juli i år. Det fik manden til selv at henvende sig til politiet, og det førte altså til en anholdelse. - Vi har sigtet ham for forsøg på voldtægt, siger politikommissær fra Nordjyllands Politi, Henrik Staal, som har efterforsket sagen siden juli. Nordjyllands Politi skriver i en pressemeddelelse, at de på nuværende tidspunkt ikke har flere oplysninger. TV2 Nord følger sagen.

Opsummering:
Den mand, der i går meldte sig til politiet efter en offentlig efterlysning, skal nu fremstilles i grundlovsforhør for voldtægtsforsøg.